KIRJALLINEN KYSYMYS E-0664/01 esittäjä(t): Philip Bushill-Matthews (PPE-DE) neuvostolle. Lissabonin Eurooppa-neuvosto ja sosiaalisen osallisuuden edistäminen.



Virallinen lehti nro 340 E , 04/12/2001 s. 0064 - 0065



KIRJALLINEN KYSYMYS E-0664/01 esittäjä(t): Philip Bushill-Matthews (PPE-DE) neuvostolle (8. maaliskuuta 2001) Aihe: Lissabonin Eurooppa-neuvosto ja sosiaalisen osallisuuden edistäminen Vuonna 2000 Lissabonissa pidetyssä Eurooppa-neuvoston kokouksessa kehotettiin neuvostoa ja komissiota valtavirtaistamaan osallisuuden edistämistä jäsenvaltioiden työllisyys-, koulutus-, terveys- ja asuntopolitiikassa. Mihin konkreettisiin toimiin asiassa on ryhdytty ja mitä toimia yhteisössä on toteutettu rakennerahastojen kautta? Vastaus (13. heinäkuuta 2001) Neuvosto on jo sosiaalisen suojelun komitean avustuksella: - hyväksynyt lokakuussa 2000 köyhyyden ja sosiaalisen syrjäytymisen torjumista koskevat tavoitteet, jotka Nizzan Eurooppa-neuvosto myöhemmin vahvisti; jäsenvaltioita pyydettiin näiden tavoitteiden pohjalta toimittamaan kesäkuuhun 2001 mennessä kansalliset toimintasuunnitelmat kaksi vuotta kestäväksi ajanjaksoksi; - antanut lokakuussa 2000 päätelmät työllisyyttä ja sosiaalista yhteenkuuluvuutta koskevista rakenteellisista indikaattoreista ja kehottanut sosiaalisen suojelun komiteaa ja työllisyyskomiteaa jatkamaan yhtenäisellä tavalla asian käsittelyä; - hyväksynyt marraskuussa 2000 sosiaalisen suojelun (eläkkeet) kehitystä koskevan tilanneselvityksen, joka toimitettiin myöhemmin Nizzan Eurooppa-neuvostolle, ja maaliskuussa 2001 ensimmäisen eläkejärjestelmien pitkän aikavälin toimivuutta koskevan tarkastelun, joka toimitettiin myöhemmin Tukholman Eurooppa-neuvostolle; kattavampi selvitys eläkejärjestelmien kestävyydestä esitetään Göteborgin Eurooppa-neuvostolle kesäkuussa 2001. Vuoden 2001 aikana käynnistetään työ jäljellä olevilla, 17. joulukuuta 1999 annetuissa neuvoston päätelmissä määritellyillä sosiaalisen suojelun uudenaikaistamisen ja parantamisen painopistealoilla, jotka ovat - työnteon tekeminen kannattavaksi ja toimeentulon takaaminen ja - korkealaatuisen ja kestävän terveydenhuollon varmistaminen. Mitä rakennerahastoihin tulee, Euroopan sosiaalirahastosta annetussa asetuksessa säädetään työmarkkinoiden sekä inhimillisten voimavarojen kehittämiseen tähtäävien jäsenvaltioiden toimenpiteiden tukemisesta ja täydentämisestä kyseisen asetuksen 2 artiklan a-e-kohdassa mainituilla toiminta-aloilla. Kukin jäsenvaltio määrittelee kyseiset konkreettiset toimenpiteet painopistealueidensa mukaisesti ja yhteistyössä komission kanssa kukin oman yhteisön tukikehyksensä ja toimenpideohjelmansa ja/tai yhtenäisen ohjelma-asiakirjansa puitteissa. Muistuttaen vakiintuneesta kannasta Eurooppa-neuvosto korosti Lissabonissa 23. ja 24. maaliskuuta 2000 pidetyssä kokouksessaan yleisesti, että ihmiset ovat Euroopan tärkein voimavara, ja ihmisten olisi oltava unionin politiikkojen keskipiste. Samassa yhteydessä Eurooppa-neuvosto arvioi, että ihmisiin investoiminen sekä aktiivisen ja dynaamisen hyvinvointivaltion kehittäminen on ratkaisevan tärkeää sen kannalta, millainen asema Euroopalla tulee olemaan tietopohjaisessa taloudessa, ja varmistettaessa, että tämä uusi talous ei pahenna nykyisiä sosiaalisia ongelmia, työttömyyttä, sosiaalista syrjäytymistä ja köyhyyttä. Samansuuntaisesti Eurooppa-neuvosto korosti myös Tukholmassa 23. ja 24. maaliskuuta 2001 pidetyssä kokouksessaan, että ansiotyö on paras tae köyhyyttä ja sosiaalista syrjäytymistä vastaan.